Aborttia vastustava Suomen ulkoministeri Timo Soini (sin) kommentoi sunnuntaina blogissaan Irlannin kansanäänestystä maan tiukan aborttilainsäädännön kumoamiseksi.

Suomen ulkoministeri Timo Soini (sin) ei pitänyt Irlannin kansan demokraattisessa äänestyksessä ilmaisemasta kannasta maan tiukkaan aborttilakiin. ATTE KAJOVA

Irlantilaiset äänestivät perjantaina Euroopan tiukimmaksi kuvatun aborttilainsäädännön kumoamisen puolesta. Peräti kaksi kolmasosaa äänestäjistä kannatti lopulta lain kumoamista.

Maan aiemman aborttilainsäädännön mukaan nainen on voinut keskeyttää raskauden vain siinä tapauksessa, että raskaus on uhannut hänen henkeään. Esimerkiksi insestistä tai raiskauksesta raskaaksi tulleella tytöllä tai naisella ei ole ollut oikeutta aborttiin.

Irlannin pääministeri Leo Varadkar kuvasi äänestystulosta " hiljaisen vallankumouksen huipennukseksi " .

Vastustaa aborttia

Suomen ulkoministeri Timo Soini (sin) ei sen sijaan tällä kerralla tuttuun tapaansa puolustanut kansanäänestyksen tulosta, vaan luonnehti Irlannin äänestystulosta " likaisen veden lähteeksi " .

- Kummaksi menee maailma, jos elämän puolustamista tarvitsee puolustella, puolustan silti, sopivalla ja sopimattomalla hetkellä, Soini kirjoitti blogissaan.

Ulkoministeri päätti lyhyen abortinvastaisen tekstinsä vesi-vertaukseen.

- Likaisen veden lähde. Voi näyttää hyvältä, mutta maistuu pahalta.